VDSS Sklep Psp 201/2025
Sodna praksa Višjega delovnega in socialnega sodišča, 2025-11-17

Edo Škrabec (preds.), mag. Lilijana Strban (poroč.), mag. Biserka Kogej Dmitrovič

CIVILNO PROCESNO PRAVO - ZAVAROVANJE TERJATEV

ugovor zoper začasno odredbo - sklep o izvršbi - odločanje o pravnem sredstvu

Prvi odstavek 53. člena ZIZ določa, da lahko sklep o izvršbi, s katerim je predlogu za izvršbo ugodeno, dolžnik izpodbija z ugovorom, razen če izpodbija samo odločitev o stroških. O ugovoru odloča sodišče, ki je izdalo sklep o izvršbi, če ZIZ ne določa drugače (54. člen ZIZ). To pomeni, da je za odločanje o pravnem sredstvu toženca zoper I., III. in IV. točko izreka sklepa, s katerim je bilo predlogu za izdajo začasne odredbe ugodeno, pristojno odločati sodišče prve stopnje. Odločitev o pritožbi tožnice se pridrži do odločitve o ugovoru toženca.

I. Pritožba tožene stranke zoper I., III. in IV. točko izreka sklepa o začasni odredbi se šteje za ugovor in se vrne v pristojno reševanje sodišču prve stopnje.

II. Odločanje o pritožbi tožeče stranke se pridrži do odločitve o ugovoru zoper sklep o začasni odredbi.

1. Sodišče prve stopnje je z izpodbijanim sklepom sklenilo, da se do pravnomočne rešitve spora o glavni stvari odloži izvršitev odločbe toženca št. ... z dne 7. 7. 2025 v zvezi z odločbo toženca št. ... z dne 4. 6. 2025, odločbe toženca št. ... z dne 7. 7. 2025 v zvezi z odločbo toženca št. ... z dne 20. 5. 2025 in odločbe toženca št. ... z dne 23. 7. 2025 v zvezi z odločbo toženca št. ... z dne 18. 6. 2025 (I. točka izreka). V preostalem je predlog za izdajo začasne odredbe (tj. na poravnavo prispevkov za obvezno zdravstveno zavarovanje za obdobja od 1. 3. 2025 do 31. 3. 2025, od 1. 4. 2025 do 30. 4. 2025, od 1. 5. 2025 do 31. 5. 2025, od 1. 2. 2023 do 28. 2. 2023, od 1. 3. 2023 do 31. 3. 2023, od 1. 4. 2023 do 30. 4. 2023 in od 1. 5. 2023 do 31. 5. 2023 ter na določitev denarne kazni v znesku 10.000,00 EUR v primeru kršitve te začasne odredbe) zavrnilo (II. točka izreka). Sklenilo je, da ugovor zoper sklep o začasni odredbi ne zadrži njene izvršitve (III. točka izreka), in da bo o stroških postopka v zvezi s predlagano začasno odredbo sodišče odločilo s končno odločbo (IV. točka izreka).

2. Zoper odločitev sodišča prve stopnje o predlogu za izdajo začasne odredbe sta pritožbo vložili obe stranki socialnega spora.

3. Tožnica vlaga pritožbo zoper sklep o začasni odredbi, s katero izpodbija sklep v celoti. Toženec pa je pritožbo vložil zoper I., III. in IV. točko izreka sklepa.

4. Za odločanje o ugovoru je pristojno sodišče prve stopnje.

5. V socialnem sporu lahko sodišče izda začasno odredbo za zavarovanje terjatve na podlagi 70. člena Zakona o delovnih in socialnih sodiščih (ZDSS-1) in po določbah Zakona o izvršbi in zavarovanju (ZIZ), če v 70. členu ZDSS-1 ni drugače določeno. Na podlagi 239. člena ZIZ se določbe zakona o izvršbi smiselno uporabljajo tudi za zavarovanje, če ni v tem delu zakona drugače določeno.

6. Prvi odstavek 53. člena ZIZ določa, da lahko sklep o izvršbi, s katerim je predlogu za izvršbo ugodeno, dolžnik izpodbija z ugovorom, razen če izpodbija samo odločitev o stroških. O ugovoru odloča sodišče, ki je izdalo sklep o izvršbi, če ZIZ ne določa drugače (54. člen ZIZ). To pomeni, da je za odločanje o pravnem sredstvu toženca zoper I., III. in IV. točko izreka sklepa, s katerim je bilo predlogu za izdajo začasne odredbe ugodeno, pristojno odločati sodišče prve stopnje.

7. Odločitev o pritožbi tožnice se pridrži do odločitve o ugovoru toženca.

Zakon o delovnih in socialnih sodiščih (2004) - ZDSS-1  - člen 70

Zakon o izvršbi in zavarovanju (1998) - ZIZ  - člen 53, 53/1, 54, 239

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.